id en en en en id en en fr ms ca id en en en id en en fr ms ca id id id ms id id id en ms ms id ms id ms id id id id ms ms ms id ms ms id id en en en id en en en de en en nl en en en ms id en id en id en ms fr en id id en en en id en en en id en ceb en id en en en id la id id en en en ms id en eu en id en en en id id id id en en en en fa en en en en en en es en en ms en fr en en en en en id en en
Jangan Kuduskan Ijtihad Politik – Saifulislam.Com
Thursday , September 1 2022
Semasa belajar sejarah di peringkat sarjana, antara yang saya perolehi daripada latihan akademik di situ ialah pentingnya mengikis kecenderungan meromantikkan sejarah, yang turut boleh berlaku ke atas ahli akademik. Meromantikkan sejarah akan menyebabkan kita menggambarkan sesuatu lebih daripada yang sebenarnya, dan menghalang diri daripada bersikap objektif terhadap persetujuan dan kritikan.
Saya akui, di suatu ketika saya terlajak berani mewacanakan idea mengenai Sultan Muhammad al-Fatih dan Sultan Abdul Hamid II kerana menyangka pembacaan selama beberapa tahun itu sudah memadai untuk saya dapat melihat kebenaran. Hakikatnya masih banyak yang belum diketahui. Mengetahui apa yang sebelum ini tidak diketahui, memerlukan saya memperbaiki pendirian agar lebih adil terhadap kebenaran silam, dan keperluan semasa.
Masakan tidak, pembukaan Constantinople 1453 menepati deskripsi janji Nabi SAW. Tentu sahaja kita melonjak ghairah terhadapnya. Tetapi seluas manakah sebenarnya cakupan “sebaik-baik amir” dalam memahami hadith tersebut?
Syukur, saya tidaklah sampai mahu mendakwa Mazhab Hanafi dan Aqidah Maturidiyyah sebagai yang terbaik kerana “sebaik-baik amir adalah amirnya” yang diungkap Baginda SAW. Cukuplah sekadar saya beranggapan Muhammad al-Fatih sebagai sebaik-baik ketua kepada sebuah misi. Dan tidak sama sekali mengkuduskan Muhammad al-Fatih dan menghalang kritikan terhadap beliau. Sahabat baik saya bernama Fatih dan saya juga mahu menamakan anak saya Fatih tetapi ia tidak berlaku dengan hikmah-hikmah yang baik Inshaallah. Saya masih mengagumi al-Fatih, tetapi saya tidak mengkuduskannya.
Memperincikan fakta penguasaan al-Fatih ke atas Constantinople akan memperlihatkan perkembangan fikrah tersebut. Ia bersumberkan kebangsawanan kabilah Kayı yang turut diangkat oleh ayahanda beliau, Murad II untuk ditempa ke atas syiling dan senjata besi Osmanlı. Islamic view of sovereignty hanya salah satu aspek yang membentuk fikrah kerajaan berpusat Constantinople, malah al-Fatih juga dipengaruhi oleh tradisi Byzantine, bahawa mereka yang menguasai ibu kota sebuah kuasa, menguasai keseluruhan kuasa atau empayar berkenaan. Pada tahun 1466, G. Trapezuntios mengadap al-Fatih dan berkata, “nobody doubts that you are the emperor of the Romans. A ruler who controls the centre of the empire is the emperor of that empire, and Istanbul is the centre of the Roman Empire”.
Kita akan melihat bagaimana minda al-Fatih dikonstruk kepada Khan, Gazi dan Caesar, adalah secara interaksi beliau dengan realiti di sekelilingnya, dan bukan manifestasi teks yang kudus.
Ini penting, sebab selepas penguasaan Constantinople pada tahun 1453, kita akan melihat bagaimana al-Fatih mengemukakan beberapa polisi yang kontroversi dan peromantik sejarah akan berdepan kesulitan untuk membenarkan kritikan dibuat terhadap al-Fatih kerana mengganggu imej sempurna al-Fatih yang dipegangnya.
Misalnya, jika kita mengkaji sejarah ekonomi Dawlah Uthmaniyyah, kita akan melihat polisi kewangan al-Fatih yang saya maksudkan tadi. Al-Fatih memperkenalkan syiling perak baru (akça) menggantikan akça lama. Beliau melancarkannya pada tahun 865H, 875H, 880H dan 886H (berdasarkan tahun yang dipakai pada akça tersebut). Al-Fatih menggunakan cara kekerasan untuk melancarkan kemahuannya. Gümüş arayışı (pemburu perak) dihantar ke ceruk kota dan desa, menceroboh masuk kediaman, tempat simpanan dan premis perniagaan untuk merampas syiling akça lama dan menggantikannya dengan syiling baru dengan nilai hanya 1/5 daripada nilai asal. Ia menimbulkan rasa tidak puas hati masyarakat terhadap polisi al-Fatih.
Apakah yang al-Fatih fikirkan untuk mengharuskan pendekatan yang beliau ambil? Intellectual history bukan cabang pengajian sejarah yang mudah. Tetapi yang kita pasti ialah, ia adalah sebuah ijtihad seorang manusia.
Demikian juga, al-Fatih dikritik dalam polisi monopoli beliau dalam cukai pertanian (mukata’a). Untuk membangunkan kota metropolitan Istanbul, al-Fatih memindahkan secara paksa penduduk luar ke kota Istanbul dan kemudian mereka dikehendaki membayar sewa di rumah-rumah baru tersebut. Ini menimbulkan kemarahan. Sudahlah dikerah meninggalkan kediaman asal secara paksa, kediaman baru pula dikenakan sewa. Mujurlah polisi itu kemudiannya ditarik balik selepas seorang hamba al-Fatih yang sudah bersama beliau semenjak zaman ayahnya, bernama Kula Şahin menegur al-Fatih. Katanya, “datuk moyang kamu dulu banyak menguasai wilayah baru. Mereka tidak pernah menyusahkan orang ramai dengan polisi sebegini.”
Tetapi monopoli al-Fatih di dalam penyewaan garam, sabun dan lilin kepada perniagaan individu terus menjadi kemarahan ramai. Âşık Paşazâde memprotes polisi ini sebagai satu perlanggaran terhadap keadilan yang belum pernah dilihat berlaku di mana-mana wilayah Dawlah Uthmaniyyah. Beliau mendakwa idea iyu sebenarnya diperkenalkan oleh seorang Yahudi dari Itali bernama Hekim Yakub.
Namun, dalam banyak-banyak polisi al-Fatih pasca pembukaan Istanbul 1453, polisi beliau dalam merampas tanah wakaf adalah yang paling mendatangkan kemarahan banyak pihak. Tanah-tanah wakaf tersebut ditukar kepada status ‘timar’ dengan berhujahkan tanah itu tidak dibangunkan. Apabila tanah itu berstatus timar, ia diagih-agihkan sebagai ganjaran kepada military class. Tursun Beg kata, sekitar 20 ribu perkampungan dan ladang yang dirampas. Ia menimbulkan kemarahan para ulama kerana antara mangsa yang paling ramai adalah zawiyah-zawiyah Tarekat yang menghuni tanah tersebut. Kemarahan ini diadukan kepada anak al-Fatih, iaitu Beyazid di Amasya dan kita sedia maklum yang apabila Beyazid menaiki takhta, beliau memulangkan kembali tanah-tanah wakaf yang dirampas bapanya dahulu, kepada pemilik asal dan status asalnya sebagai wakaf.
Hal-hal ini berlaku kerana selepas al-Fatih menguasai Constantinople pada tahun 1453, pemerintahannya semakin menjadi otokratik. Ia tidak sama sekali bermaksud al-Fatih telah menjadi jahat atau munafik (label-label sebegini juga adalah kesan meromantikkan sejarah). Sebaliknya ia menginsafkan kita untuk bersikap lebih objektif, bersederhana, dan mengizinkan kritikan-kritikan dilakukan secara sihat terhadap polisi-polisi yang bersifat ijtihadik.
IBRAH DALAM MEMBACA PERKEMBANGAN POLITIK SEMASA TURKI
Kalaulah ini boleh diibrahkan, ia diharap boleh melenturkan sentimen menyokong dan menentang Presiden Turki sekarang, Recep Tayyib Erdogan dan konflik beliau dengan Perdana Menteri Prof  Ahmet Davutoğlu
Menukar sistem daripada sistem berparlimen kepada sistem Presidency untuk Republik Turki, adalah sesuatu yang harus. Kedua-duanya adalah sistem yang valid, dan ada pro serta kontranya. Kerisauan yang ada di benak fikiran saya ialah apakah mekanisme yang dipakai untuk check and balance kepada sistem Presidency yang Recep Tayyib Erdogan mahukan, apabila beliau semakin menjadi untouchable?
Saya tidak sama sekali melabel Erdogan sebagai munafik atau penjahat. Hasha lillah… cuma saya khuatir dengan kuasa yang ada di tangan Erdogan dengan loyalists di sekelilingnya, menjadikan Erdogan sendiri sukar untuk mengendalikan Syaitan dan nafsu yang menjadi musuh tulen kepada manusia zaman-berzaman.
Oleh kerana Erdogan berada dalam tradisi demokrasi, tindakan tidak demokratik beliau mestilah dibenarkan untuk dikritik. Jangan kita melenting dan hendaklah kita bersederhana dalam mengamati perkembangan yang berlaku. Tiada siapa yang menafikan peranan dan jasa AKP serta kepentingan regional yang memerlukan kepada kestabilan politik Turki.
Al-Fatih dan Sultan Abdul Hamid II hidup di zaman pemerintahan yang berlainan. Dan tinjauan kita di zaman ini terhadap pendekatan yang diambil di zaman itu menatijahkan kritikan-kritikan terhadap cara mereka berpolisi. Samalah juga dengan polisi Erdogan hari ini. Komitmen beliau terhadap nilai yang beliau sendiri dukung dikritik, dan kritikan bukan semuanya bermaksud tidak baik. Dan sudah tentu, saya berlepas diri daripada golongan bermulut cabul yang merobek dada Erdogan untuk menilai apa yang hanya boleh dinilai oleh Tuhan.
Kita doakan yang baik-baik untuk Turki.
Dan saya sebagai seorang pelajar, yang tidak fasih berbahasa Turki, dan tidak berada di Turki, hanya ini yang mampu saya nukilkan, untuk saya sendiri fahami, bagaimanakah perkembangan semasa ini diperhati hari ini, dan mungkin diperhati oleh sejarawan, di masa hadapan nanti.
An Overview of Ottoman History by Halil Inalcik (The Great Ottoman – Turkish Civilization), Cicek, Kemal. “The Great Ottoman Turkish Civilization, 4 vols.” (2000).
Shaw, Stanford. History of the Ottoman Empire and Modern Turkey Vol 1: Empire of the Gazis: the Rise and Decline of the Ottoman Empire 1280-1808. CAMBRIDGE UP, 1976.
Facebook Notice for EU! You need to login to view and post FB Comments!
Previous Keraguan: Adakah Ia Jalan Islah?
Next Bencana Membuat Modul Berteraskan al-Quran Tanpa Ilmu Alat
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
07/05/2016 at 1:57 PM
Terima kasih Ustaz. Murni nada tulisan ini. Moga saya dapat belajar dari segala persoalan ini dalam environment sebegini — “Ia tidak sama sekali bermaksud al-Fatih telah menjadi jahat atau munafik (label-label sebegini juga adalah kesan meromantikkan sejarah). Sebaliknya ia menginsafkan kita untuk bersikap lebih objektif, bersederhana, dan mengizinkan kritikan-kritikan dilakukan secara sihat terhadap polisi-polisi yang bersifat ijtihadik.”
08/05/2016 at 6:32 PM
Semoga begitulah manfaatnya dan berpanjangan buat yang lain juga.
08/05/2016 at 12:45 PM
Apa maksud “kudus”, dengan bahasa yang lebih mudah? Maaf. Sesiapa tolong reply
08/05/2016 at 6:31 PM
Ar tidak bercela, suci, bersih, murni: dia yg berhati ~; roh al-~ = ruhulkudus roh suci (Jibrail dlm ajaran Islam); menguduskan menyucikan, membersihkan (batin, hati, dll): moga-moga Allah ~ roh-roh mereka; kekudusan kesucian, kebersihan (hati, batin, dll): dia akan jadi peruntuh pula, akan meruntuhkan kemanusiaan dan ~ manusia seluruhnya.
Yakni: Jangan Jadikan Ijtihad Politik Itu Maksum, tidak boleh dikritik, tiada salahnya dan mesti dipatuhi tanpa soal.
10/05/2016 at 11:21 AM
Di Mesir, saya dengar kisah yang lebih lucu. Ada pelajar Malaysia di sana berpendapat bahawa Syaikh Nazim al-Haqqani (yang difatwakan sebagai sesat oleh Muzakarah Fatwa Kebangsaan) sebagai tidak sesat hanya kerana katanya dia sentiasa tidur mengiring sementara menanti Solat Subuh.
Kalau begitu cara berfikir yang sihat, maka para pemuka Khawarij sejak zaman berzaman sudah tentu lebih sunni daripada ahlus sunnah, kerana ternyata mereka jauh lebih kuat ber’ibadah berbanding Ahlus Sunnah.
23/06/2016 at 5:57 AM
Terima kasih ustaz kerana sentiasa berusaha membuka minda kami yang senantiasa ‘superficial’ ini. Barakallahu fik.
13/07/2016 at 10:24 AM
Saya hanya ingin berkongsi pepatah arab yang diberi oleh anak sedara ana bekas Al-Azhar:
Orang yang mencari sahabat yang tanpa aib, akan hidup sendirian.
Orang yang mencari isteri yang tanpa kekurangan akan hidup membujang
Orang yang mencari kerabat yang sempurna akan hidup memutus kerabatnya.
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved